जेठ १२ गतेदेखि ‘पाल्पा गोल्डकप’
पाल्पामा झन्डै ३३ वर्षपछि राष्ट्रियस्तरको फुटबल प्रतियोगिता हुने भएको छ । २०४७ सालसम्म ‘मणिमुकुन्द कप’ र ‘करुवा कप’ ले चर्चित पाल्पामा त्यसपछि भने राष्ट्रियस्तरको फुटबल प्रतियोगिता हुन सकेको थिएन । यसपटक भने पाल्पा जिल्ला फुटबल संघले तत्कालीन पाल्पाका प्रशासक कर्णेल उजीरसिंह थापाको सम्झनामा ‘पाल्पा गोल्डकप २०८०’ गर्ने भएको छ ।
पाल्पा — पाल्पामा झन्डै ३३ वर्षपछि राष्ट्रियस्तरको फुटबल प्रतियोगिता हुने भएको छ । २०४७ सालसम्म ‘मणिमुकुन्द कप’ र ‘करुवा कप’ ले चर्चित पाल्पामा त्यसपछि भने राष्ट्रियस्तरको फुटबल प्रतियोगिता हुन सकेको थिएन । यसपटक भने पाल्पा जिल्ला फुटबल संघले तत्कालीन पाल्पाका प्रशासक कर्णेल उजीरसिंह थापाको सम्झनामा ‘पाल्पा गोल्डकप २०८०’ गर्ने भएको छ ।यसका लागि तयारी भइरहेको आयोजक पाल्पा जिल्ला फुटबल संघले जनाएको छ । यही जेठ १२ गतेदेखि सदरमुकाम तानसेनस्थित टुँडिखेल मैदानमा ‘पाल्पा गोल्ड कप’ फुटबल प्रतियोगिता गर्ने संघका जिल्ला अध्यक्ष प्रणय वीरजंग राणाले सोमबार पत्रकार सम्मेलन गरी जानकारी गराए । जेठ १२ देखि सुरु हुने प्रतियोगिता २७ गतेसम्म चल्ने छ । खुल्ला आमन्त्रित प्रतियोगिताका अखिल नेपाल फुटबल संघ (एन्फा), जिल्ला खेलकुद विकास समिति, पाल्पा उद्योग वाणिज्य संघ, तानसेन नगरपालिका लगायत अन्य संघसंस्थासँग समन्वय गरेको अध्यक्ष राणाले बताए । यस प्रतियोगितामा पाल्पाबाहेक रुपन्देही, नवलपरासी, कपिलवस्तु, बाँके, स्याङ्जा, कास्की, चितवन र काठमाडौंका गरी १६ टिमको सहभागिता रहनेछ । प्रतियोगितामा प्रथम हुनेले नगद ३ लाख, पाल्पाली करुवा ट्रफी र मेडल पाउनेछन् । यस्तै, दोस्रो हुने टिमले नगद १ लाख ५० हजार, पाल्पाली करुवा ट्रफी, मेडल र प्रमाणपत्र पाउने पाल्पा जिल्ला फुटबल संघका अध्यक्ष प्रणय वीरजंग राणाले जानकारी गराए । प्रतियोगितामा प्रत्येक दिनको 'म्यान अफ दी म्याच'लाई नगद ३ हजार दिइने छ । उत्कृष्ट गोल रक्षक, डिफेन्डर, सर्वश्रेष्ठ खेलाडी, सर्वाधिक गोलकर्तालाई नगद ६ हजार प्रदान गरिनेछ । संघले प्रतियोगिताको मुख्य प्रायोजकको लागि ७ लाख, सह–प्रायोजकका लागि ४ लाख र ब्यानरका लागि १५ हजार सहयोगको अपेक्षा गरेको पत्रकार सम्मेलनमा अध्यक्ष राणाले जानकारी दिए । प्रतियोगिता सम्पन्न गर्न ५१ सदस्यीय मूल आयोजक समिति गठन गरेको छ । यस बाहेक विभिन्न आठ वटा विभिन्न उप–समिति गठन गरेर अघि बढेको जनाएको छ । प्रतियोगिताका लागि अखिल नेपाल फुटबल संघलाई जानकारी गराइसकेको छ । एन्फाबाट आर्थिक सहयोग प्राप्त नभए पनि विभिन्न व्यक्ति, क्लब तथा स्थानीय निकायबाट सहयोग जुट्ने अध्यक्ष राणाले बताए । प्रतियोगितामा १३ वर्षसम्मको बालबालिकालाई निःशुल्क प्रवेश दिइने छ । प्रतियोगितामा १५ खेल हुनेछ । वर्षौंदेखि सुस्ताएको फुटबल प्रतियोगितालाई नयाँ ढंगले अघि बढाउँदै युवालाई खेलमैत्री भावनाको विकासका साथै स्वस्थ र सकारात्मक युवाहरु उत्पादन गरी राष्ट्र विकासमा योगदान दिने लक्ष्य रहेको पाल्पा गोल्डकपका सल्लाहकार तथा पुराना खेलाडी अशोकमान महर्जनले बताए । जिल्ला खेलकुद विकास समितिका कार्यबाहक अध्यक्ष दिपक घिमिरेले खेलाडीलाई हौसला प्रदान गर्ने खालका राष्ट्रियस्तरको प्रतियोगिता सञ्चालन गरेर लामो समयपछि फुटबलको इतिहासलाई पुनः सम्झाउन खोजिएको बताए । प्रतियोगिता सफल बनाउन संस्थागत र व्यक्तिगत रुपमा पूर्ण सहयोग रहने बताउँदै उपाध्यक्ष घिमिरेले नगद २५ हजार रुपैयाँ सहयोग गरेका छन् । सञ्जय स्मृति फाउन्डेसनकी अध्यक्ष निरोज मास्केले फुटबलमा सहभागी हुन काठमाडौंबाट पाल्पा आउने खेलाडीको यातायात खर्च बेहोर्ने पत्रकार सम्मेलनमा जानकारी गराइन् । कार्यक्रममा नेपाल पत्रकार महासंघ पाल्पा अध्यक्ष रेखीराम रानाले प्रतियोगिताले सुस्ताउँदै गएको अर्थतन्त्रमा सुधार हुने बताए । उनले यस प्रतियोगिताले गर्दा पाल्पामा खेलकुद पर्यटनको विकास हुने बताए । प्रतियोगितालाई प्रचार–प्रसार गरेर पत्रकारहरुले पूर्ण रुपमा सहयोग गर्ने उनले बताए । पाल्पा उद्योग वाणिज्य संघका उद्योग उपाध्यक्ष उत्तम बज्राचार्यले राष्ट्रियस्तरको फुटबल प्रतियोगिताले आन्तरिक पर्यटन प्रवर्द्धन हुने भएकाले सक्दो सहयोग गर्ने बताए । 